## L’escola d’estiu ‘Missió científica: Salvar el planeta’ comença en la Ciutat de les Arts i les Ciències

*** Es fa en tres torns fins al 12 de juliol amb 243 participants**

L’escola d’estiu ‘Missió científica: Salvar el planeta’ de la Ciutat de les Arts i les Ciències ha començat el seu primer torn, que finalitza el 28 de juny. Enguany les xiquetes i els xiquets aprenen a cuidar l’entorn a través de diferents activitats científiques, conéixer quin és l’estat del planeta i com la ciència i la tecnologia poden contribuir a la seua conservació.

La Ciutat de les Arts i les Ciències ha preparat un ampli programa educatiu per a la seua escola d’estiu en les instal·lacions de l’Hemisfèric, el Museu de les Ciències, l’Oceanogràfic, el Palau de les Arts i Caixaforum València i s’han completat tots els torns organitzats, el segon, de l’1 al 5 de juliol, i el tercer, que se celebrarà del 8 al 12 de juliol, amb un total de 243 participants.

Dirigida a estudiants de 3r d’Infantil a 6t de Primària, es fa durant cinc dies en què les xiquetes i els xiquets es divertixen mentres aprenen amb jocs, gimcanes, exposicions i experiments científics. Per a una millor adaptació de les activitats de l’escola d’estiu, es formen dos equips: un de 5 a 8 anys i un altre amb edats compreses entre els 9 i 12 anys, aproximadament.

Fecha: 25/06/2024